বারুইপুর কাণ্ডে মিছিলের অনুমতি চেয়ে হাইকোর্টে কালীঘাট তৃণমূল

কলকাতা: বারুইপুর ধর্ষণকাণ্ডের (Baruipur Incident) প্রতিবাদে মিছিল করার অনুমতি চেয়ে কলকাতা হাইকোর্টের (Calcutta High Court) দ্বারস্থ হল কালীঘাট তৃণমূল (TMC)। বালিগঞ্জ (Ballygunge) থেকে ল্যান্সডাউন মার্কেট (Lansdowne Market) পর্যন্ত প্রতিবাদ মিছিলের পরিকল্পনা করেছে সংগঠনটি। অভিযোগ, অনুমতির জন্য আবেদন করা হলেও কলকাতা পুলিশ (Kolkata Police) সবুজ সংকেত দিচ্ছে না। সেই কারণেই আদালতের দ্বারস্থ হতে হয়েছে।

মঙ্গলবার বিষয়টি বিচারপতি সৌগত ভট্টাচার্যের দৃষ্টি আকর্ষণ করেন আইনজীবী তথা তৃণমূল সাংসদ কল্যাণ বন্দ্যোপাধ্যায়। দ্রুত শুনানির আবেদন জানিয়ে তিনি আদালতে মামলাটি উত্থাপন করেন।

আরও পড়ুন: জমি দুর্নীতি মামলায় আগাম জামিন চেয়ে হাইকোর্টে অতীন ঘোষ, বৃহস্পতিবার শুনানি

বিচারপতি সৌগত ভট্টাচার্য মামলা দায়েরের অনুমতি দেন। পাশাপাশি জানান, মঙ্গলবার দুপুর ২টায় বিষয়টির শুনানি হবে। ফলে আদালতের নির্দেশের দিকেই এখন নজর রাজনৈতিক মহলের।

বারুইপুর ধর্ষণকাণ্ডকে কেন্দ্র করে ইতিমধ্যেই রাজ্য রাজনীতি উত্তপ্ত। বিভিন্ন রাজনৈতিক দল এবং সংগঠন রাস্তায় নেমে প্রতিবাদ কর্মসূচি গ্রহণ করেছে। তারই মধ্যে কালীঘাট তৃণমূলের প্রস্তাবিত মিছিল ঘিরে নতুন করে রাজনৈতিক তাৎপর্য তৈরি হয়েছে।

এখন আদালত মিছিলের অনুমতি নিয়ে কী নির্দেশ দেয় এবং প্রশাসনের অবস্থান কী হয়, তার উপরই নির্ভর করবে কর্মসূচির ভবিষ্যৎ। মঙ্গলবার দুপুরের শুনানিকে ঘিরে স্বাভাবিকভাবেই আগ্রহ তৈরি হয়েছে রাজনৈতিক ও প্রশাসনিক মহলে।